Псыдзэ къехынкIэ шынагъуэщ
Иджыблагъэ Къэбэрдей-Балъкъэр Республикэм и Iэтащхьэ КIуэкIуэ Юрий Iэ щIидзащ Бахъсэн, Iуащхьэмахуэ районхэм къыщыхъункIэ хъуну шынагъуэм хуэхьэзыру щытыным теухуауэ.
Документым къызэрыщыгъэлъэгъуамкIэ, иджыпсту республикэм уэлбанэ куэдрэ къыщохъу, абы къыхэкIыу Герхожан псыр къиункIэ хъунущ. Апхуэдэхэм деж къех ятIэпсыр Бахъсэн щызэтрехьэри, Iуащхьэмахуэ, Бахъсэн районхэм хиубыдэ къуажэхэм, Тырныауз къалэм шынагъуэ ирет.
КъызэрымыкIуэ щытыкIэхэм защыхъумэнымкIэ лэжьыгъэхэр зэрекIуэкIым кIэлъыплъыну и пщэ иралъхьащ КъБР-м и Правительствэм и УнафэщIым и къуэдзэ Бэлэтокъуэ Владимир.
Апхуэдэу Урысейм и МЧС-м и Управленэ нэхъыщхьэм, къурш-геофизикэ институтым, муниципалитетхэм я администрацэхэм чэнджэщ иратащ шынагъуэ къыщыхъункIэ хъуну щIыпIэхэм зэпымыууэ кIэлъыплъыну.
